പ്രവാസികൾക്ക് സാമൂഹ്യ മാധ്യമങ്ങളിലൂടേയും വോയ്സ് കമാന്റിലൂടേയും ഇന്ത്യയിലേക്കു പണമയക്കാനുള്ള രണ്ടു പുതിയ മാർഗ്ഗങ്ങൾ ഐസിഐസിഐ ബാങ്ക് അവതരിപ്പിച്ചു . വാട്സ്ആപ്പ് പോലുള്ള സാമൂഹ്യ മാധ്യമങ്ങളോ ഇ - മെയിലോ ഉപയോഗിച്ചും ആപ്പിളിന്റെ സിരിയിൽ നൽകുന്ന വോയ്സ് കമാന്റ് ഉപയോഗിച്ചുമാണ് പണമയക്കാൻ അവസരം ലഭിക്കുന്നത് . ഐസിഐസിഐ ബാങ്കിന്റെ മണി2 ഇന്ത്യ എന്ന ആപ്ലിക്കേഷൻ ഉപയോഗിച്ചാണിതു ചെയ്യാനാവുക . വിദേശ ഇന്ത്യക്കാർക്ക് തങ്ങളുടെ ബന്ധുക്കൾക്കും സുഹൃത്തുക്കൾക്കും പണമയക്കാൻ വളരെ സൌകര്യ പ്രദമായ ഒന്നാണിത് . പ്രവാസികൾക്ക് ഇന്ത്യയിലെ ഏതു ബാങ്കിലേക്കും സൌകര്യപ്രദമായി പണമയക്കാൻ സൌകര്യമൊരുക്കുന്നതാണ് ആപ്പിൾ സിരിയിലൂടെയുള്ള വോയസ് കമാന്റ് . ഇതു വഴി ശബ്ദ നിർദ്ദേശങ്ങളുടെ അടിസ്ഥാനത്തിൽ പ്രവാസികൾക്ക് രാജ്യാന്തര പണമടവു സേവനം ലഭ്യമാക്കിയ രാജ്യത്തെ ആദ്യ ബാങ്കായി ഐസിഐസിഐ . ബാങ്ക് മാറിയിരിക്കുകയാണ് . ഉപഭോക്താവിന് തന്റെ ആപ്പിൾ ഐ ഫോണിലെ വെർച്വൽ വോയ്സ് അസിസ്റ്റന്റായ സിരിയിൽ നൽകുന്ന ലളിതമായ ഒരു കമാന്റ് വഴി ഇന്ത്യയിലുള്ള നിലവിലുള്ള സ്വീകർത്താക്കൾക്കു പണമയക്കാനാവും . മുൻപ് ഇന്ത്യയിൽ ഉണ്ടായിരുന്ന അഞ്ചു ഘട്ട പ്രക്രിയയുടെ സ്ഥാനത്താണ് ലളിതമായ ഈ രീതി . ഐഒഎസ് പത്തോ അല്ലെങ്കിൽ അതിനു മുകളിലുള്ള പതിപ്പുകളോ ഉള്ള ആപ്പിൾ ഐ ഫോൺ അല്ലെങ്കിൽ ഐ പാഡ് ഉപയോഗിച്ച് മണി2 ഇന്ത്യ മൊബൈൽ ആപ്പിലൂടെ എല്ലാ ദിവസവും 24 മണിക്കൂറും ഈ സൌകര്യം പ്രയോജനപ്പെടുത്താനാവും .